Так, супрацоўнікі Ельскага раённага аддзела па надзвычайных сітуацыях неаднаразова выязджалі ў вёскі, дзе буслы ці бусляняты траплялі ў бяду і іх жыццю пагражала сур’ёзная небяспека. Напрыклад, у Кочышчах бусляня заблыталася ў нітках, якія былі ў гняздзе на электрычным слупе, і павісла. Нераўнадушныя мясцовыя жыхары тут жа паднялі выратавальнікаў на ногі, і тыя выратавалі буслінае дзіцяня. Праўда, ножка ў яго ўжо была моцна пакалечана. Праз тыдзень гэтае ж бусляня зноў заблыталася ў шнурках і не магло варухнуцца. Бацькі-буслы прыносілі яму ежу. І зноў выратавальнікі разам з прадстаўнікамі аховы прыроды прыйшлі на дапамогу. Няшчасную птушку забраў да сябе мясцовы жыхар, але, на шчасце, пад вечар таго ж дня птушка змагла паляцець. Будзем спадзявацца, што бусляня выжыве.